Document ID: 32016D1841

Reference:
19.10.2016
HR
Službeni list Europske unije
L 282/1
ODLUKA VIJEĆA (EU) 2016/1841
od 5. listopada 2016.
o sklapanju, u ime Europske unije, Pariškog sporazuma donesenoga u sklopu Okvirne konvencije Ujedinjenih naroda o klimatskim promjenama
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 192. stavak 1., u vezi s člankom 218. stavkom 6. točkom (a),
uzimajući u obzir prijedlog Europske komisije,
uzimajući u obzir suglasnost Europskog parlamenta (1),
budući da:
(1)
Na 21. konferenciji stranaka Okvirne konvencije Ujedinjenih naroda o klimatskim promjenama (UNFCCC), koja je održana u Parizu od 30. studenoga do 12. prosinca 2015., donesen je tekst sporazuma o jačanju globalnog odgovora na klimatske promjene.
(2)
Pariški sporazum potpisan je 22. travnja 2016. u skladu s Odlukom Vijeća (EU) 2016/590 (2).
(3)
Pariški sporazum stupit će na snagu tridesetog dana od dana na koji najmanje 55 stranaka UNFCCC-a, na koje se ukupno odnosi najmanje 55 % procijenjenih ukupnih emisija stakleničkih plinova, položi svoje isprave o ratifikaciji, prihvatu, odobravanju ili pristupu. Stranke UNFCCC-a uključuju Uniju i njezine države članice. U zaključcima od 18. ožujka 2016. Europsko vijeće istaknulo je potrebu da Unija i njezine države članice Pariški sporazum sklope što prije i na vrijeme kako bi bile stranke od njegova stupanja na snagu.
(4)
Pariški sporazum zamjenjuje pristup zauzet u okviru Kyotskog protokola iz 1997.
(5)
Pariškim sporazumom se, među ostalim, utvrđuje dugoročni cilj u skladu s ciljem da se povišenje globalne temperature zadrži na razini koja je znatno niža od 2 °C iznad razine u predindustrijskom razdoblju te da se ulažu napori da se to povišenje zadrži na 1,5 °C iznad razine u predindustrijskom razdoblju. Kako bi ostvarile taj cilj, stranke će pripremiti i održavati uzastopne nacionalno utvrđene doprinose te o njima obavještavati.
(6)
U skladu s Pariškim sporazumom, od 2023. stranke trebaju svakih pet godina, oslanjajući se na najnovije znanstvene podatke i podatke o provedbi, provesti globalni pregled stanja u kojem će se pratiti napredak te razmatrati smanjenja emisija, prilagodbe i pružena potpora, a uzastopni doprinosi svake stranke trebaju predstavljati napredak u odnosu na prethodni doprinos te stranke i odražavati njezin najviši mogući cilj.
(7)
Obvezujući cilj domaćeg smanjenja emisija stakleničkih plinova u cjelokupnom gospodarstvu za najmanje 40 % do 2030. u odnosu na 1990. poduprlo je Europsko vijeće u zaključcima od 23. i 24. listopada 2014. o okviru klimatske i energetske politike za 2030. Vijeće je 6. ožujka 2015. donijelo taj doprinos Unije i njezinih država članica kao njihov planirani nacionalno utvrđeni doprinos, koji je podnesen Tajništvu UNFCCC-a.
(8)
U svojoj Komunikaciji uz prijedlog o potpisivanju Pariškog sporazuma od strane Unije Komisija je naglasila da je za globalni prelazak na čistu energiju potrebno promijeniti načine ulaganja i poticaje u cijelom spektru politika. Ključni je prioritet Unije stvaranje otporne energetske unije kako bi svojim građanima osigurala sigurnu, održivu, konkurentnu i povoljnu energiju. Kako bi se to ostvarilo, potrebno je nastaviti provoditi ambiciozne klimatske mjere i napredovati u drugim aspektima energetske unije.
(9)
Vijeće je u zaključcima od 18. rujna 2015. potvrdilo da Unija i njezine države članice namjeravaju djelovati zajednički u okviru Pariškog sporazuma te je izrazilo zadovoljstvo namjerom Norveške i Islanda da sudjeluju u tom zajedničkom djelovanju.
(10)
Dogovor o zajedničkom djelovanju Unije i njezinih država članica postići će se naknadno te će obuhvaćati odgovarajuću razinu emisija dodijeljenu Uniji i njezinim državama članicama.
(11)
Člankom 4. stavkom 16. Pariškog sporazuma utvrđena je obveza obavještavanja tajništva o tom zajedničkom djelovanju, uključujući obavještavanje o razinama emisija koje su dodijeljene svakoj stranci u relevantnom razdoblju.
(12)
Pariški sporazum u skladu je s ciljevima Unije u pogledu okoliša iz članka 191. Ugovora, odnosno očuvanjem, zaštitom i poboljšanjem kvalitete okoliša; zaštitom ljudskog zdravlja; te promicanjem mjera na međunarodnoj razini za rješavanje regionalnih, odnosno svjetskih problema okoliša, a osobito borbom protiv klimatskih promjena.
(13)
Pariški sporazum i Izjavu o nadležnosti trebalo bi odobriti u ime Unije,
DONIJELO JE OVU ODLUKU:
Članak 1.
Pariški sporazum donesen 12. prosinca 2015. u sklopu Okvirne konvencije Ujedinjenih naroda o klimatskim promjenama odobrava se u ime Unije.
Tekst Pariškog sporazuma priložen je ovoj Odluci.
Izjava o nadležnosti priložena ovoj Odluci također se odobrava u ime Unije.
Članak 2.
Predsjednik Vijeća određuje jednu ili više osoba ovlaštenih za polaganje, u ime Unije, isprave o ratifikaciji kod glavnog tajnika Ujedinjenih naroda, u skladu s člankom 20. stavkom 1. Pariškog sporazuma, zajedno s Izjavom o nadležnosti.
Članak 3.
1.   Države članice nastoje poduzeti potrebne korake kako bi svoje isprave o ratifikaciji položile istodobno s Unijom ili u najkraćem mogućem roku nakon toga.
2.   Države članice obavještavaju Komisiju o svojim odlukama o ratifikaciji Pariškog sporazuma ili, ovisno o okolnostima, o vjerojatnom datumu dovršetka potrebnih postupaka.
Članak 4.
Ova Odluka stupa na snagu sljedećeg dana od dana donošenja.
Sastavljeno u Bruxellesu 5. listopada 2016.
Za Vijeće
Predsjednik
M. LAJČÁK
(1)  Suglasnost od 4. listopada 2016. (još nije objavljena u Službenom listu).
(2)  Odluka Vijeća (EU) 2016/590 od 11. travnja 2016. o potpisivanju, u ime Europske unije, Pariškog sporazuma donesenog u sklopu Okvirne konvencije Ujedinjenih naroda o klimatskim promjenama (SL L 103, 19.4.2016., str. 1.).

Summary:
Klimatske promjene – Pariški sporazum, ratificiran od strane EU-a
Klimatske promjene – Pariški sporazum, ratificiran od strane EU-a
SAŽETAK DOKUMENTA:
Odluka (EU) 2016/1841 o Pariškom sporazumu o klimatskim promjenama
Pariški sporazum
KOJI JE CILJ OVE ODLUKE?
Ovom odlukom Vijeća Europske unije ratificira se Pariški sporazum o klimatskim promjenama u ime svih zemalja Europske unije (EU).
Ovim sporazumom nastoji se ojačati globalni odgovor na opasnost od klimatskih promjena, uključujući ograničavanjem zagrijavanja na znatno niže od 2oC.
KLJUČNE TOČKE
U sklopu sporazuma zemlje EU-a će:
zadovoljiti dugoročni cilj zadržavanja povišenja globalne prosječne temperature na znatno niže od 2oC, u usporedbi s predindustrijskim razdobljem;
ulagati dodatne napore u ograničavanje povišenja na 1,5oC;
pripremiti i primjenjivati nacionalne akcijske planove (planirani nacionalni utvrđeni doprinos) kako bi zadovoljili te ciljeve;
izvješćivati jedni druge i javnost o napretku koji ostvaruju u svojim obvezama;
od 2023.godine provoditi pregled globalnog stanja svakih pet godina s međunarodnim partnerima kako bi utvrdili daljnje ciljeve na temelju znanstvenih dokaza i postignutih rezultata;
poduzimati mjere za rješavanje utjecaja klimatskih promjena koje su već neizbježne;
pružiti praktičnu i financijsku potporu zemljama u razvoju kako bi im pomogle da se prilagode klimatskim promjenama.
Dosadašnje mjere EU-a o klimatskim promjenama
Zemlje EU-a su 2014. godine utvrdile obvezujući cilj  smanjenja emisija stakleničkih plinova za 40 % do 2030. u usporedbi s razinama iz 1990.
To uključuje prebacivanje na čiste, održive oblike energije koji također moraju biti konkurentni i pristupačni. EU prepoznaje potrebu za poticajima kako bi se potaknula potrebna ulaganja u to područje.
OTKAD SE PRIMJENJUJE OVAJ SPORAZUM?
              
Stupa na snagu 4. studenoga 2016. i primjenjuje se od 2020.
POZADINA
              
Sporazum jača globalni odgovor na klimatske promjene utvrđivanjem današnjih politika o smjeru za klimatsku neutralnost prije kraja stoljeća.
Sporazum je usvojilo 195 zemalja u Parizu u prosincu 2015. i on zamjenjuje Protokol iz Kyota iz 1997.
Pročitaj više
„Pariški sporazum” na internetskoj stranici Europske komisije.
GLAVNI DOKUMENTI
            
Odluka Vijeća (EU) 2016/1841 od 5. listopada 2016. o sklapanju, u ime Europske unije, Pariškog sporazuma donesenoga u sklopu Okvirne konvencije Ujedinjenih naroda o klimatskim promjenama (SL L 282, 19.10.2016., str. 1.–3.)
Pariški sporazum (SL L 282, 19.10.2016., str. 4.–18.)
Posljednje ažuriranje 04.11.2016